Záznam z výjazdového rokovania

Výboru Národnej rady Slovenskej republiky pre vzdelávanie, vedu. mládež šport dňa 24.9.2012 v Skalici

Výbor NR SR pre vzdelávanie, vedu, mládež a šport na základe uznesenia č. 31 z 5. septembra 2012 uskutočnil dňa 24. septembra 2012 výjazdové rokovanie v Skalici so zameraním na problematiku predškolského a základného vzdelávania na školách v zriaďovateľskej pôsobnosti Mestského úradu v Skalici.

Rokovanie sa uskutočnilo podľa programu uvedeného v pozvánke na výjazdové rokovanie z 21. septembra 2012 číslo CRD-1847/2012.

Prítomní poslanci : P. Goga, O. Nachtmannová, P. Osuský,

 Rokovania sa zúčastnili okrem prítomných členov výboru, prednosta MsÚ Skalica Ing. A. Bobrík, riaditelia a pedagógovia navštívených základných škôl, predstavitelia školského oddelenia MsÚ Skalica, Centa voľného času Skalica.

Výjazdové rokovanie výboru sa začalo stretnutím s primátorom mesta Skalica Ing. Jaroslavom Chovancom na pôde MsÚ Skalica. Pán primátor informoval poslancov o školách, ktoré pôsobia na území mesta a o problémoch, ktoré súvisia s prevádzkou škôl. Informoval tiež o možnosti čerpania prostriedkov z Neinvestičného fondu mesta Skalica, ktoré mesto založilo. Z tohto fondu mesto, okrem iného, podporuje budovanie materiálno - technickej základne škôl v meste, rozvoj športu a jeho účelom je tiež  podpora vzdelávania. Na záver stretnutia poslanci sa zapísali do knihy návštev mesta Skalica.

Poslanci navštívili materskú školu Skalica, pracovisko Hurbanova – „pracovisko sedmikrásky“. Zoznámili sa  s deťmi - tvorcami knihy Maľované z kolísky. Knihu vytvorili deti z MŠ Skalica s pani učiteľkou – Janou Chocholáčovou. Vďaka podpore z Európskej únii sa MŠ Skalica podarilo vydať i túto knihu. MŠ Skalica je predškolské zariadenie, ktoré má 20 tried a niekoľko pracovísk lokalizovaných na rôznych miestach v meste Skalica. V edukačnej práci sa snaží maximálne rozvíjať a podporovať tvorivosť detí, zapája sa do rôznych súťaží i projektov.  Knihe Maľované z kolísky udelilo Ministerstvo školstva, vedy, výskumu a športu Slovenskej republiky odporúčaciu doložku a zaradilo ju do odporúčaných materiálnych didaktických prostriedkov určených na využitie v oblasti predprimárneho vzdelávania v materských školách. Raritou je, že túto učebnú pomôcku vytvorili deti. Predstavitelia MŠ Skalica uviedli, že sa obrátili na MŠVVŠ SR so žiadosťou o finančnú podporu pre reedíciu knihy, avšak pre nedostatok finančných prostriedkov nebolo im doposiaľ vyhovené. Poslanci prisľúbili podporu ich žiadosti.

Poslanci navštívili ZŠ na Strážnickej ulici v Skalici. V sprievode riaditeľa školy Mgr,. Ľubomíra Luptáka si pozreli zrekonštruované priestory školy, ako aj tie priestory, ktoré čakajú na rekonštrukciu. V zborovni sa uskutočnil krátky brífing  s pedagogickým zborom školy. Otázky kladené zo strany pedagogického zboru k poslancom, vyjadrovali ich názory na dianie v školstve, vyjadrili podporu k celoštátnemu štrajku učiteľov, ktorí sa konal 13.9.2012, pýtali sa, kedy dôjde k požadovanému navýšeniu platov učiteľov, kritizovali súčasný systém financovania cez normatív a položili otázku, či by nebolo vhodnejšie postupom času prejsť na financovanie cez triedy, pretože súčasná kvalita vzdelávania sa odvíja len od normatívu, odznelo, že normatív je úpadok školstva, bolo konštatované, že pedagógom nie sú osobitne zohľadnené práce naviac napr. za prípravu žiakov na testovanie – monitorovanie žiakov v 5.a 9. triedach, a preto či by nebolo vhodné aspoň týmto učiteľom znížiť úväzok, pretože jediná možnosť, ako zvýšiť plat učiteľom, je cez kreditný systém. Poslanci s niektorými ich názormi súhlasili.

V poludňajších hodinách v Centre voľného času Skalica pokračovala debata poslancov s riaditeľmi škôl a ich zástupcami, ktorí sú v zriaďovateľskej pôsobnosti mesta Skalica. Opätovne sa diskutovalo o platoch učiteľov, ku ich skúsenostiam z Planéty vedomostí s tým, že deti sa rady z nej učia, ale je potrebné vychytať chyby, ktoré sú v nej, kritizovali, že chýbajú učebnice a prečo nie sú nové, ktoré boli sľúbené, či by nebolo vhodné centralizovať trh so školskými učebnicami, je potrené zvážiť , aký systém sa zvolí do budúcnosti, ďalej odznela kritika, že  chýba metodika, ako učiť, kvalita vyučovania je závislá aj od metodiky a nie sú cvičné školy, školské vzdelávacie programy zaťažujú učiteľov, pretože vyžadujú od nich veľkú administratívnu náročnosť, chýba materiálno-technické zabezpečenie, učitelia sú demotivovaní, v súčasnosti navrhovaná nová úprava v Zákonníku práce o dohodách o vykonaní v práce nie je vyhovujúca pre účasť učiteľov vo vedomostných súťažiach a  porotách, vznikla polemika ohľadne toho, či by nebolo potrebné do budúcnosti zvážiť vyučovanie jedného cudzieho jazyka na základnej škole od 6. ročníka a či je potrebné na odborných školách vyučovanie dvoch cudzích jazykov, diskusia sa viedla ohľadne praxi, ktorá sa zaviedla - benevolentného oslobodenia žiakov z predmetu telesná výchova a či je potrebné zachovávať prevádzkovanie malotried v obciach a odznelo konštatovanie, že chýba vyššia kontrola financovania obci na žiaka.

 Poslanci si pozorne vypočuli námietky a názory, ktoré odzneli v diskusii a prisľúbili ich tlmočiť na fórach, ktorých sa zúčastnia ohľadne diskutovanej problematiky.

 Na záver výjazdového rokovania si poslanci pozreli historické jadro mesta, architektonické skvosty -Dom kultúry- od architekta Dušana Jurkoviča, Františkánsky kostol a navštívili zrekonštruovaný Jezuitský kostol sv. Františka Xeaverského z fondov EÚ, ktorý plní funkciu kultúrneho centra a v jeho priestoroch sa konajú rôzne podujatia. S poslancami sa rozlúčil prednosta MsÚ Skalica Ing. A. Bobrík, ktorí ich počas výjazdového rokovania sprevádzal.

Zapísala: M. Šikulová, tajomníčka výboru